**Териториално статистическо бюро - Югоизток**

Отдел „Статистически изследвания - Сливен“

**ВЪВЕДЕНИ В ЕКСПЛОАТАЦИЯ НОВОПОСТРОЕНИ ЖИЛИЩНИ СГРАДИ И ЖИЛИЩА В ОБЛАСТ СЛИВЕН ПРЕЗ ЧЕТВЪРТОТО ТРИМЕСЕЧИЕ НА 2024 ГОДИНА**

**(ПРЕДВАРИТЕЛНИ ДАННИ)**

По предварителни данни на Националния статистически институт броят на въведените в експлоатация новопостроени жилищни сгради в област Сливен през четвъртото тримесечие на 2024 г. е 12 и спрямо съответното тримесечие на 2023 г. намалява с 33.3%. Жилищата в тях са 12, или със 72.1% по-малко спрямо съответното тримесечие на 2023 година. Спрямо предходното тримесечие броят на въведените в експлоатация новопостроени жилищни сгради намалява със 7.7%, а жилищата в тях - със 79.3%.

**Общата полезна площ** на всички новопостроени жилища в областта през четвъртото тримесечие на 2024 г. е 1792 кв. м, или с 58.3% по-малко в сравнение със същото тримесечие на 2023 година. **Жилищната площ** също бележи спад (с 59.5%) и достига 1281 кв. метра.

Спрямо предходното тримесечие е регистрирано намаление на **общата полезна площ** с 58.8%, а **жилищната площ** на всички новопостроени жилища в област Сливен е по-малко с 65.9%.

Средната полезна площ на едно новопостроено жилище през четвъртото тримесечие на 2024 г. в областта е 149.3 кв. метра. Спрямо съответното тримесечие на 2023 година средната полезна площ се е увеличила с 49.5 кв. м., а спрямо предходното тримесечие - със 74.3 кв. метра.

Преобладаващата част от всички новопостроени жилища (75.0%) през четвъртото тримесечие на 2024 г. са четиристайни и с шест и повече стаи.

Според конструкцията на външните стени на сградата 83.3% от новопостроените жилищни сгради са тухлени.

**Методологични бележки**

Статистическите данни за новопостроените жилищни сгради и жилища са разработени на базата на тримесечна информация, получавана от общинските администрации.

В обхвата на наблюдението се включват новопостроените жилищни сгради с одобрен приемателен протокол обр. 16 или издадено разрешение за ползване съгласно Наредба № 2/31.07.2003 г. на Министерството на регионалното развитие и благоустройството.

**Жилищната площ** включва площта на стаите и кухните с площ 4 и повече квадратни метри.

**Спомагателната площ** включва площта на спомагателните помещения, стаите и кухните с площ по-малка от 4 кв. м, вестибюлите с портал и друга преграда, коридорите, антретата, баните, тоалетните, килерите, дрешниците, другите спомагателни помещения (сушилни, перални, балкони и лоджии) независимо от големината на площта им.

**Полезната площ** на жилището представлява сума от жилищната и спомагателната площ.

**Средната полезна площ** на жилището е отношение на полезната площ към броя на жилищата.

Повече информация и данни за въведените в експлоатация новопостроени жилищни сгради и жилища са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=152>) и на сайта на НСИ, раздел „Краткосрочна статистика на жилищните сгради“ (<http://www.nsi.bg/node/3087/>).